חברת סולארפיינט מתחילה להיסחר בתל אביב. חברת אור סיטי החזקות הנסחרת בתל אביב מדווחת על השלמת תהליך המיזוג והעסקה עם סולארפיינט.
החברה הממוזגת צפויה להחליף את שמה לאפולו פאוור.
לפני כשבועיים השלימה סולארפיינט סבב גיוס בהיקף של כ-9.4 מיליון ₪, בשתי הנפקות מוצלחות - הנפקת זכויות והנפקה לציבור. את תהליך המיזוג והגיוס הובילה קבוצת שרם- זילברמן.
חברת סולארפיינט, שהוקמה ומנוהלת על ידי עודד רוזנברג (המשמש כמנכ"ל) וערן מימון (המשמש כסמנכ"ל טכנולוגיות), מפתחת מוצרים ופתרונות טכנולוגיים חדשניים בתחום האנרגיה הסולארית לשימוש בכבישים ותשתיות, מאגרים מים ובניינים. המוצר העיקרי אותו מפתחת החברה הינו יריעות סולאריות גמישות, המיועדות להפוך כל משטח תחת פני השמש ליצרן חשמל. כמו כן, מפתחת החברה מערכות לאגירה ושימוש באנרגיה על פי מודלים כלכליים חדשניים (PAYG) המאפשרים לכל שכבות האוכלוסייה בעולם ליהנות מיתרונותיה של האנרגיה החשמלית ולהשתמש בה להעלאת איכות חייהם ללא קשר לרמת החיבור שלהם לרשת החשמל (Off-Grid).
פעילות המחקר והפיתוח של החברה מתבצעת במרכז למיקרו-ננו פבריקציה של קריית הטכניון בחיפה (הטכניון). בעלת המניות הגדולה בסולארפיינט (50% טרום המיזוג ו-25% בחברה הבורסאית לאחר המיזוג) היא חברת וסטאר החזקות, הנמצאת בשליטת אנשי העסקים ישי וספי מור, שהשקיעה בעבר בחברה מיליון דולר.